Imtella' Lulju 17, 2021 - Aġġornata 17 Ta' Lulju, 2021 9:51pm Rapport: Claire Preca Taroum Saret omm għar-raba' darba fl-età ta' 44 sena. Janice Azzopardi tgħid li meta saret taf li ħarġet tqila, ħasset li għaliha waqgħet id-dinja. Skont il-ġinekologa Chiara Frendo Balzan, f'dawn l-aħħar sentejn l-istatistika turi li kważi 4 fil-mija tan-nisa li jwelldu kienu fuq l-erbgħin sena. Ħesrem kellhom jinbidlu l-pjanijiet għal Janice; omm u mara ta' karriera li ta' 43 sena saret taf li se terġa' ssir omm għar-raba' darba. "Bdejt il-kors l-università, sitt ġimgħat wara li beda l-kors tal-università insir naf li tqila, u sirt naf li tqila waqt break ta' lecture onlajn tal-università… waqgħet id dinja, it-tarbija ma ridthiex. L-ewwel ħsibijiet meta sirt naf kienu li se tirrovinali ħajti u nerġgħu nibdew bir-rutini tas-soltu." "Kerha tgħidha," tirrifletti Janice, "Imma kieku dak il-mument kienet iktar flessibli li ssiefer wisq probabli kont nagħżel li mmur u nagħmel abort." Janice tghid illi l-ħsibijiet u emozzjonijiet ma ħallewhiex bi kwieta u l-għajja tat-tqala bdiet tagħmel tagħha. Ħasset ukoll differenza mit-tqala l-oħra. "Differenzi kien hemm, jien qatt ma ħariġli zokkor fit-tqala l-oħra… din it-tarbija l-ħlas tagħha ma kienx faċli." Staqsejna lill-ġinekologa Dr Chiara Frendo Balzan jekk hijiex komuni tqala wara l-erbgħin sena u jekk hijiex aktar diffiċli t-tqala. "F'dawn l-aħħar sentejn, mill-istatistiċi li għandna, għandna kważi 4% tan-nisa li welldu kienu fuq l-40. Meta tkun ta' età ikbar ovvjament il-ġisem ikun differenti, il-fiżjoloġija tkun differenti u wara ħafna snin, meta tiġi biex teħles, il-memorja tal-utru tkun naqra dgħajfa." Meta Janice marret tiftaħ il-file l-isptar, l-unika ħaġa li setgħet tagħmel kienet li tibki u tirrabja, u kien hemmhekk stess li l-infermiera offrewlha l-għajnuna. "Naħseb l-akbar tħassib li kelli kienet kif se ngħid lit-tfal, immaġina li moħħi qed jaħseb 'meta ħa nsir nanna jien?' u f'daqqa waħda nsir naf li se nsir omm. Iffissajt li kieku tkun tifla, it-tliet subien l-oħra jaħsbu li għax ma kellix tifla, lilha nħobbha aktar. Meta inti diġà għandek it-tfal u kibru, inti tistħi fuq l-40, tħossok xiħa." Tkellimna ma' Amanda Grech, psiko-analista, li spjegat illi importanti li anke jekk ma tfittix l-għajnuna, li tiftaħ qalbek ma' xi ħadd huwa ta' ġid, u li importanti li wieħed jaċċetta l-emozzjonijiet kollha li jħoss, u mhux jipprova jaħrabhom. Żiedet illi l-emozzjonijiet ta' Janice kienu b' reazzjoni għall-fatt illi l-ħolma tagħha sfaxxat ħabta u sabta. Bis-saħħa tan-nies professjonali, iż-żmien iebes għadda wkoll, u llum-il ġurnata Janice qiegħda tgħix realtà isbaħ minn qatt qabel. "Illum li twieled jien ngħid dal-'baby' kelli bżonnu. Hemm affarijiet li kienu importanti li saru totalment sekondarji, kważi kważi ngħid jien x'jimpurtani… jien irrid ingawdih lil dat tifel. Imma kieku jien m'għażiltx li nfittex l-għajnuna jien minix fdin il pożizzjoni."